# אורי זוהר

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

  ערך זה עוסק בשחקן קולנוע לשעבר; לערך העוסק בהודף כדור הברזל, ראו אורי זוהר (ספורטאי).

אורי זוהר (נולד בתל אביב בשנת 1935), בדרן, במאי קולנוע ושחקן ישראלי, שלאחר חזרתו בתשובה הפך לרב. עד שנת 1977 נחשב אורי זוהר לבדרן מספר אחת בישראל. בנוסף לזה נחשב לבמאי ושחקן סרטים מצליח ואף זכה בפרס ישראל בתחום הקולנוע בשנת 1976, אך סירב לקבלו. סיים את הקריירה האמנותית שלו כשחזר בתשובה.

אורי זוהר, בתמונה מתוך הסרט "חתונה בירושלים". צילום: טלי אברהמי, 1985

## [עריכה] קריירה בעולם הבידור

בעת שרותו הצבאי היה חבר להקת הנח"ל, יחד עם חיים טופול, שותפו לעתיד בעשייה בתחום הקולנוע. נמנה על יוצאי הלהקה שהקימו את להקת "בצל ירוק" שזכתה להצלחה כבר מתוכניתה הראשונה "כביסת הרש" (1958), חרף ביקורות קטלניות של מבקרים מקצועיים ובראשם חיים גמזו.

בשנת 1960, לאחר חמש תכניות, התפרקה הלהקה, אך קולו של אורי זוהר עדיין נשמע מעל גלי האתר בשירים כגון "חדוה הקטנה", "היטירילי", "אדוני השופט" ו"ונצואלה".

בשנת 1962 השתתף אורי זוהר במופע "שירי תל אביב הקטנה", שהועלה במועדון "החמאם" ביפו. הוא החל להנחות תוכניות ברדיו, העלה תוכניות יחיד (הוא נהג לאלתר על הבמה ונחשב מראשוני הסטנדאפיסטים בישראל), ועם הקמת הערוץ הראשון גם בטלוויזיה, כמו התוכנית "זה הסוד שלי" ("ארבע דקות ועשרים שאלות"). הוא נהג גם להנחות את טקסי תחרות בחירת "מלכת היופי" דרך קבע.

שאלה שאפיינה את זוהר בהופעותיו היתה: "אני יפה???"

אורי זוהר ביצע באותה תקופה שירים שהפכו לקלאסיקה של הזמר העברי, ביניהם "שיר הפטנטים" ו"החופש בבית הבראה", אותו ביצע יחד עם אשתו דאז, אילנה רובינא.

### [עריכה] קריירה קולנועית

זוהר הרבה לביים סרטים עלילתיים, סרטוני פרסומת וכן סרטים באורך מלא שבהם גם השתתף. בסרט "עץ או פלסטיין" (1962) שיתף פעולה עם איש הקולנוע נתן אקסלרוד והבמאי יואל זילברג. הסרט, בקריינותו של חיים טופול, התבסס על "יומני כרמל" של אקסלרוד, ותיאר את חיי היישוב בארץ מתחילת שנות ה-30 עד קום המדינה. סרטו העלילתי הראשון היה "חור בלבנה" (משנת 1965). אחריו באו הסרטים "מוישה וינטלטור", "שלושה ימים וילד", "השכונה שלנו", "התרוממות", "התרנגול" משנת 1971, "מציצים", "עיניים גדולות", ו"הצילו את המציל" סרטו האחרון משנת 1977 אותו ביים כשהוא כבר חבוש כיפה.

בסוף שנות השישים אספו סביבם זוהר וחברו אריק איינשטיין מספר אמנים ואנשי בוהמה, לחבורה שנקראה "חבורת לול". הם יצרו את הסרט "מציצים" שהפך לסרט פולחן, את הסרט "שבלול" ומספר תוכניות טלוויזיה שנקראו בשם "לול". מערכוני התוכניות הפכו עם הזמן לקלאסיקות של הבידור הישראלי, כמו למשל "חידון התנ"ך", בו גילה איינשטיין כשרון משחק. ממערכון זה נבעו מטבעות לשון כגון: "גפן במובן גאפן", "זמנך עבר!", "צ'מענו אותך!" ו"הנבחן הבא!". קטע קלאסי אחר הוא "לה מרמור, מאת פרלש", בו במקום משחק כדורגל משודרת האופרה "לה מרמור". כתגובה, זוהר שובר את המקלט וזועק :"למה, למה, הרי שילמנו את האגרה!". מלבד היצירה, נודעה החבורה בראשותו של זוהר באורך חיים מרדני והולל, כולל התנסות בסמים.

בשנת 1976 הוחלט להעניק לאורי זוהר פרס ישראל בתחום הקולנוע אך הוא סרב לקבלו בהפגנת אי-סולידריות עם הממסד.

## [עריכה] חזרה בתשובה

בשנת 1977 פרש אורי זוהר סופית מעולם הבידור, לאחר מהלך של חזרה בתשובה אותו עבר בשנים קודם לכן, שבניצניו היה ניתן להבחין בתוכנית הרדיו "ציפורי לילה" בגלי צה"ל. הוא עבר לישיבה ללמוד תורה וקיבל תואר רב. הזדמנות לחזור לעשייה הקולנועית ניתנה לו בעת שביים את תשדירי הבחירות של מפלגת ש"ס. בעקבות פניית מגישת הטלוויזיה יעל דן הסכים להתראיין בשלהי שנות ה-90 בתוכניתה, צעד שגרר הגשת מספר תוכניות בערוץ 2.

שני בניו הבוגרים של אורי זוהר התחתנו עם שתי בנותיהם של אלונה ואריק איינשטיין, שאף הן חזרו בתשובה. החתונה הראשונה תועדה בסרטו של רנן שור - "חתונה בירושלים", שפתח את פסטיבל חיפה 1985.

חזרתו בתשובה של אורי זוהר זכתה לתהודה בקרב הציבור החילוני, בעיקר משום הקיצוניות שבשינוי. הציבור החילוני סבר וקיווה כי מדובר בתופעה חולפת. בחלוף השנים, כשהסתבר שמדובר בשינוי של קבע בחייו של זוהר, החל הציבור החילוני להשלים עם העובדה, אף כי עדיין לא הבין אותה.

כיום אורי זוהר עוסק בהחזרה בתשובה, מרצה ומקליט תשדירי תעמולה בנושא חזרה בתשובה, המושמעים טלפונית באמצעות אוטומט. ובנוסף, מנחה תוכנית רדיו שבועית בתחנת הרדיו המקומית רדיו דרום.

## [עריכה] פילמוגרפיה

- עמוד האש (1959) - שחקן.
- חולות לוהטים (1960) - שחקן.
- עץ או פלסטינה (1962) - במאי.
- חור בלבנה (1964) - במאי, שחקן.
- סבינה והגברים (1966) - שחקן.
- מוישה ונטילטור (1966) - מפיק, במאי.
- המניע לרצח (1967) - שחקן.
- 999 עליזה מזרחי (1967) שחקן.
- שלושה ימים וילד (1967) - תסריטאי, במאי.
- כל ממזר מלך (1968) - תסריטאי, במאי.
- השכונה שלנו (1968) - במאי.
- לול (סדרת טלוויזיה) (1969) - תסריטאי, במאי, שחקן.
- תעלת בלאומילך (1970) - שחקן (בתפקיד מנצח תזמורת).
- התרוממות (1970) - במאי.
- התרנגול (1971) - במאי, שחקן.
- שבלול (1970) - שחקן.
- מציצים (1972) - מפיק, תסריטאי, במאי, שחקן (בתפקיד גוטה).
- קוראים לי שמיל (1973) - שחקן.
- הבלש האמיץ שוורץ (1973) - שחקן.
- עיניים גדולות (1974) - תסריטאי, במאי, שחקן.
- הצילו את המציל (1977) - תסריטאי, במאי, שחקן.
- הלהקה (1978) - שחקן (בתפקיד עצמו)
- לול (סרט) (1988) - תסריטאי, במאי, שחקן.

## [עריכה] קישורים חיצוניים

- אורי זוהר - אתר הבית
- אורי זוהר, באתר "מדריך 100 שנה לתיאטרון העברי"
- היום אני יודע: אני יפה, ראיון של רז שכניק עם אורי זוהר
- מילות השיר ""החופש בבית הבראה" עם אילנה רובינא", באתר שירונט
- מילות השיר ""שיר הפטנטים"", באתר שירונט
- מילות השיר ""ונצואלה"", באתר שירונט
- אורי זוהר, במסד הנתונים הקולנועיים IMDb (באנגלית)
- רנן שור: החוויה הקולנועית - הבבואה הצברית בסרטי אורי זוהר
- שמוליק דובדבני: בין אישי לעממי - סרטי הכלאיים של אורי זוהר. מתוך אופקים חדשים

מקור: http://he.wikipedia.org../../../%D7%90/%D7%95/%D7%A8/%D7%90%D7%95%D7%A8%D7%99_%D7%96%D7%95%D7%94%D7%A8.html

קטגוריות: בדרנים ישראלים | במאי קולנוע ישראלים | במאי קולנוע יהודים | זוכי פרס ישראל | חזרה בתשובה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש